मेदिनीनगर, पलामू प्रमंडल के बरवाडीह थाना क्षेत्र अंतर्गत पोखरी खुर्द से वन विभाग की टीम ने गुप्त सूचना के आधार पर डेढ़ किलो हिरण के मांस (आधा पका) के साथ एक आरोपी को गिरफ्तार किया है। बरामद मांस को जब्त कर वाइल्ड लाइफ इंस्टीच्यूट, देहरादून जांच के लिए भेजा गया है। आरोपी के खिलाफ वाइल्ड लाइफ प्रोटेक्शन एक्ट 1972 की धारा 9, 27, 29 के तहत मामला दर्ज किया गया है। डीएफओ (कोर) प्रेमजीत आनन्द ने बताया कि गुप्त सूचना पर बेतला के रेंजर नथुनी सिंह के नेतृत्व में पदाधिकारियाेंं की एक टीम गठित कर कार्रवाई की गयी। उन्होंने बताया कि बरामद मांस से लगता है कि उसे पकाया जा रहा था। डीएफओ ने बताया कि पलामू में मांस के रखने की व्यवस्था नहीं थी, इसी कारण उसे जांच के लिए देहरादून भेजा गया।